A Bizottság 2467/97/EK rendelete

(1997. december 11.)

az alma, a körte, az őszibarack és a nektarin közösségi termesztésének fejlesztéséről szóló 2200/97/EK tanácsi rendelet részletes alkalmazási szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az alma, a körte, az őszibarack és a nektarin közösségi termesztésének fejlesztéséről szóló, 1997. október 30-i 2200/97/EK tanácsi rendeletre [1] és különösen annak 6. cikkére,

mivel a 2200/97/EK rendelet céljainak elérése érdekében meg kell állapítani azon feltételeket, amelyek között támogatás nyújtható almafák, körtefák, őszibarackfák és nektarinfák e rendeletben meghatározott kivágásához (a továbbiakban: "kivágási támogatás"); mivel e célból meg kell határozni azon területeket és azon gyümölcsfákat, amelyeket érinthet a kivágás, valamint a támogatás mértékét;

mivel a program hatékonyságának biztosítása, valamint a megvalósítás eredményeinek felmérhetősége érdekében fontos meghatározni a támogatási kérelmekben feltüntetendő információt, és fontos, hogy ellenőrizzék az ilyen információ valóságtartalmát; mivel meg kell határozni, hogy a kivágások után a kérelmezőnek gazdaságában milyen vállalást kell tennie almafák, körtefák, őszibarackfák és nektarinfák ültetésére; mivel meg kell határozni, hogy a tagállamoknak a kivágások után milyen információt kell megadniuk a Bizottság számára; mivel a legutóbb a 96/689/EK határozattal [2] módosított, az egyes gyümölcsfafajok ültetvényeire vonatkozó felmérések adatainak gépi olvasásra alkalmas formába történő átírására irányadó egységes kódok és szabályok megállapításáról, valamint az e vizsgálatokba bevont termőterületek határainak megállapításáról szóló, 1976. december 22-i 77/144/EGK bizottsági határozat [3] II. és III. mellékletében előírt fajta és terület szerinti bontásban kell ezen információt feltüntetni;

mivel a 2200/97/EK rendelet 1. cikkének (2) bekezdésével összhangban meg kell határozni azon feltételeket, amelyek mellett a Bizottság módosíthatja a fenti cikkben említett tagállamonkénti szétosztást, valamint azon feltételeket, amelyek között a tagállamok meghatározhatják, mely területek kaphatnak kivágási támogatást;

mivel a kivágott fák újraültetésének kockázatának elkerülése érdekében rendelkezni kell arról, hogy azokat e célra alkalmatlanná tegyék;

mivel a támogatás kifizetése előtt meg kell állapítani, hogy ténylegesen megtörtént-e a kivágás;

mivel meg kell állapítani minden szükséges rendelkezést annak biztosítására, hogy a kivágási támogatás kedvezményezettje teljesítse vállalását, illetve hogy milyen hátrányos jogkövetkezményeket kell életbe léptetni abban az esetben, ha ennek nem tesz eleget;

mivel a legutóbb az 1482/96/EK rendelettel [4] módosított 1068/93/EGK bizottsági rendelet [5] 11. cikkének (2) bekezdésével összhangban az átváltási arány hatályos napja azon év január 1., amelyre a támogatás kifizetésére vonatkozó határozat vonatkozik;

mivel az e rendeletben előírt intézkedések összhangban vannak a Gyümölcs- és Zöldségpiaci Irányítóbizottság véleményével,

ELFOGADTA EZT A RENDELETET:

1. cikk

(1) A 2200/97/EK rendelet alkalmazásában csak a normál alma, körte, őszibarack és nektarin termést hozó egészséges almafákat, körtefákat, őszibarackfákat és nektarinfákat lehet figyelembe venni, a boralma- és az iparikörte-fákat nem.

(2) A kivágásnak teljes parcellákra, vagy amennyiben a 2200/97/EK rendelet 2. cikke (1) bekezdése a) pontjának követelményeit kell kielégíteni, egyetlen parcella folytonos részére kell vonatkoznia.

2. cikk

(1) Az 1. cikk (1) bekezdésében említett minden termékre a kivágási támogatás hektáronként 5000 ECU, ha az érintett gyümölcsös összes fáját kivágják, egyéb esetekben pedig hektáronként 4000 ECU.

(2) Az (1) bekezdés alkalmazásában csak a kérelmező által 1997. október 30-án megművelt álló gyümölcsöst lehet figyelembe venni.

3. cikk

(1) A kivágási támogatások iránti kérelmeket a kivágási műveletek megkezdése előtt, de legkésőbb 1998. február 15-ig kell benyújtani a tagállamok illetékes hatóságához. A tagállamok korábbi benyújtási határidőt is megszabhatnak. A kérelmek a következőket tartalmazzák:

a) a kérelmező neve és címe;

b) az érintett gazdaság neve (ha van) és címe;

c) minden egyes almafával, körtefával, őszibarackfával és/vagy nektarinfával beültetett parcella tekintetében az ilyen fajokkal beültetett összterület, fajonkénti bontásban, és azon közigazgatási jellegű telekkönyvi és/vagy rajzos formájú információ, amely a parcella és a beültetett terület azonosításához és helyének meghatározásához szükséges;

d) minden egyes parcelláról, amelyen kivágási műveletekre kerül sor, és amelyre támogatást igényelnek, az 1. cikk (1) bekezdése alá tartozó fák száma összesen, fajonkénti bontásban és a beültetett terület szerinti bontásban;

e) adott esetben azon közigazgatási jellegű, telekkönyvi és/vagy rajzos formájú információ, amely azon parcellák azonosításához és helymeghatározásához szükséges, amelyen az 1200/90/EGK tanácsi rendelet [6] értelmében az almafák tekintetében vagy a 2505/95/EK tanácsi rendelet [7] értelmében az őszibarackfák és nektarinfák tekintetében kivágási műveleteket végeztek.

(2) A kérelmekhez csatolják a következőket:

a) a kérelmező írásbeli vállalása, hogy 15 évig tartózkodni fog egyrészt attól, hogy gazdaságának azon a területén, ahol a kivágási műveletek történtek, almafákat (kivéve boralma-fákat), körtefákat (kivéve iparikörte-fákat), őszibarackfákat és/vagy nektarinfákat ültessenek, másrészt attól, hogy kibővítse gazdaságának egyéb területeit almafák (kivéve boralma-fák), körtefák (kivéve iparikörte-fák), őszibarackfák és/vagy nektarinfák ültetésével;

b) a nemzeti jogszabályokban megállapított feltételek mellett, az almafákkal, körtefákkal, őszibarackfákkal és/vagy nektarinfákkal beültetett parcellák tulajdonosának írásbeli hozzájárulása a kivágási műveletekhez. A tulajdonos vagy a tulajdonosok ilyen hozzájárulása egyúttal azt a kötelezettségvállalásukat is jelenti, hogy amennyiben az ilyen parcellákat az a) pontban említett időszak alatt eladják, bérbe adják vagy bármely más módon átruházzák, az abban említett vállalásukat átruházzák minden új termesztőre.

4. cikk

(1) A kivágási támogatásra vonatkozó kérelem átvétele után az illetékes hatóság helyszíni szemlével ellenőrzi az abban foglalt információt. Feljegyezi a 3. cikkben említett vállalást. Adott esetben megállapítja, hogy a kérelem megfelel-e a 2200/97/EK rendeletnek, e rendeletnek, és az érintett tagállam által a 2200/97/EK rendelet 1. cikkének (3) bekezdése és 4. cikke értelmében elfogadott rendelkezéseknek.

(2) A tagállam legkésőbb 1998. március 31-ig eljuttatja a Bizottsághoz azon kérelemlistát, amelyet az (1) bekezdés értelmében elfogadhatónak ítél. A lista fajonkénti bontásban tartalmazza azon összterületet, amelyre kivágási támogatást kértek.

(3) A (2) bekezdésben említett lista alapján és a 2200/97/EK rendelet 1. cikke (2) bekezdésének második albekezdésében említett feltételek mellett, a Bizottság szükség szerint megváltoztatja a fenti rendelet 1. cikke (2) bekezdésének első albekezdésében említett szétosztást.

5. cikk

(1) Amennyiben az illetékes hatóság megállapítja, hogy egy termékcsoport tekintetében a 4. cikk (1) bekezdése szerint elfogadhatónak ítélt összes kérelem egy olyan területhez tartozik, amely nem nagyobb a 2200/97/EK rendelet 1. cikkének (2) bekezdésében előírtnál, akkor a kérelmezőket haladéktalanul értesíti a kérelmek elfogadásáról.

(2) Amennyiben az illetékes hatóság megállapítja, hogy egy termékcsoport tekintetében a 4. cikk (1) bekezdése szerint elfogadhatónak ítélt összes kérelem egy olyan területhez tartozik, amely az adott esetben a 2200/97/EK rendelet 1. cikkének (2) bekezdésében előírt és e rendelet 4. cikkének (3) bekezdésével összhangban módosított területnél nagyobb, akkor a tagállam egy vagy több határozat formájában és az általa a 2200/97/EK rendelet 1. cikkének (3) bekezdésével összhangban megfogalmazandó szempontok alapján meghatározza azon területeket, amelyek igényt tarthatnak a kivágási támogatásra, és erről haladéktalanul értesíti a kérelmezőket.

6. cikk

(1) A kivágásokat az 5. cikkben említett értesítéstől számított két hónapon belül, de legkésőbb 1998. június 30-ig végrehajtják.

(2) A kivágott fákat újraültetésre alkalmatlanná teszik.

(3) Az érintett személy írásban értesíti az illetékes hatóságot a kivágások időpontjáról. Az ezen időponttól számított három hónapon belül a hatóság helyszíni szemle alapján megállapítja, hogy a kivágásokat elvégezték-e valamennyi parcellán e rendelettel összhangban, és igazolja azon időszakot, amikor ez megtörtént.

(4) A kivágási támogatást a (3) bekezdésben említett tények megállapítását követően négy hónapon belül kifizetik.

7. cikk

(1) A tagállamok rendszeres helyszíni szemlékkel ellenőrizik, hogy teljesült-e a 3. cikk (2) bekezdésében említett vállalás, oly módon, hogy legalább ötévente minden gazdaságot ellen- őriznek.

(2) A tagállamok értesítik a Bizottságot az (1) bekezdésben említett ellenőrzések eredményéről.

(3) Ha a tagállamok azt tapasztalják, hogy a 3. cikk (2) bekezdésében említett vállalás nem teljesült:

- intézkednek a kifizetett kivágási támogatás visszaszerzéséről, a támogatás kifizetésének időpontja, valamint a kedvezményezett által történő visszafizetés időpontja közötti időre számított kamatokkal növelve,

és

- megkövetelik a vállalás megszegőjétől, hogy fizessen be a kifizetett kivágási támogatás összegével azonos összeget.

Az első albekezdésben említett kamatláb az Európai Monetáris Intézet ECU-tranzakcióiban alkalmazott azon kamatláb lesz három százalékponttal megnövelve, amely a fizetés esedékességének napján érvényes és amelyet az Európai Közösségek Hivatalos Lapja"C" sorozatában tettek közzé.

(4) A visszatérített összegeket és a kamatokat be kell fizetni az illetékes kifizető szervezetnek, és le kell vonni az Európai Mezőgazdasági Orientációs és Garanciaalap által finanszírozott kiadásokból.

8. cikk

(1) A tagállamok legkésőbb 1998. november 30-ig tájékoztatják a Bizottságot a következőkről:

a) azon területek, amelyekre kivágási támogatásra vonatkozó kérelmet nyújtottak be;

b) azon területek, amelyekre kivágási támogatásra vonatkozó kérelmet fogadtak el az 5. cikk értelmében;

és

c) azon ténylegesen kivágott területek, amelyek után kivágási támogatást fizettek ki;

fajonkénti, fajtánkénti és termelőterület szerinti bontásban.

(2) A tagállamok legkésőbb 1998. november 30-ig tájékoztatják a Bizottságot a következőkről minden olyan termelőterületre vonatkozóan, amelyre kivágási támogatást nyújtottak:

a) az almafákkal, körtefákkal, őszibarackfákkal és/vagy nektarinfákkal beültetett terület becsült nagysága a kivágási műveletek előtt;

b) az utolsó öt gazdasági év termelése és a termesztésből való visszavonások;

és

c) az utolsó öt gazdasági év átlagos terméshozamai vagy termései az összes olyan területen, amelyen a kivágások megtörténtek, és amelyre kivágási támogatást fizettek;

fajonkénti bontásban.

(3) Az (1) és a (2) bekezdés alkalmazásában:

a) a fajtákat és a termelőterületeket a 77/144/EGK határozat II. és III. mellékletében meghatározottak szerint kell érteni;

b) "az utolsó öt gazdasági év": alma és körte esetében az 1992/93-tól 1996/97-ig tartó gazdasági évek, őszibarack és nektarin esetében pedig az 1993-tól 1970-ig tartó gazdasági évek.

9. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1997. december 11-én.

a Bizottság részéről

Franz Fischler

a Bizottság tagja

[1] HL L 303., 1997.11.6., 3. o.

[2] HL L 318., 1996.12.7., 14. o.

[3] HL L 47., 1977.2.18., 52. o.

[4] HL L 188., 1996.7.27., 22. o.

[5] HL L 108., 1993.5.1., 106. o.

[6] HL L 119., 1990.5.11., 63. o.

[7] HL L 258., 1995.10.28., 1. o.

--------------------------------------------------